 टोकियो ओलम्पिकले चुनौती नल्याउने वाचा
अन्तर्राष्ट्रिय ओलम्पिक कमिटी (आईओसी) प्रमुख थोमस बाचले टोकियो ओलम्पिक सुरु हुनु एक साताअघि बुधबार गेम्समार्फत् जापानमा कुनै पनि चुनौती नल्याउने बताएका छन् ।
टोकियो — अन्तर्राष्ट्रिय ओलम्पिक कमिटी (आईओसी) प्रमुख थोमस बाचले टोकियो ओलम्पिक सुरु हुनु एक साताअघि बुधबार गेम्समार्फत् जापानमा कुनै पनि चुनौती नल्याउने बताएका छन् ।राजधानी टोकियोमा समर्थकलाई ओलम्पिक स्पर्धामा प्रवेश गर्न प्रतिबन्ध लगाइएको छ । आपतकाल घोषणा गरेपछि पनि संक्रमितको संख्या बढिरहेको छ । गत जनवरीयताकै सबैभन्दा बढी संक्रमित संख्या बुधबार पाइएको छ । धेरै खेलाडी जापान आइरहेका छन् । उनीहरू ओलम्पिक भिलेजमा प्रवेश गरिरहेका छन्, जसलाई सुरक्षित गृष्मकालीन ओलम्पिक बनाउने प्रतिवद्धता अध्यक्ष बाचले गरेका छन् ।‘जापानी जनता र हामी सबैले यो भाइरसविरुद्धको युद्धमा योगदान गर्ने प्रतिवद्धताअनुसार शक्ति लगाउने छौं र जापानी नागरिकलाई कुनै चुनौतीमा ल्याउने छैनौं,’ जापानी प्रधानमन्त्री योसिहिदे सुगासँगको बैठकपछि अध्यक्ष बाचले भने, ‘ओलम्पिक भिलेजका ८५ प्रतिशत बासिन्दा र लगभग शतप्रतिशत आईओसी सदस्य र कर्मचारीहरू खोप लगाएर टोकियो आइपुग्दैछन् । त्यसैले जापानी नागरिकहरूसँग विश्वभरिबाट आउने खेलाडीहरूलाई न्यानो स्वागत गर्न विनम्रपूर्वक आग्रह गर्दछु । उनीहरूलाई पनि जापानी नागरिकलाई जस्तै धेरै खालको चुनौती छ ।’जापान अरूभन्दा कोभिड–१९ महामारीको कम प्रभाव भएको देश हो, जहाँ करिब १५ हजारको मृत्यु भएको छ । तर, विज्ञहरूले कोभिड–१९ को नयाँ भेरियन्टसँगै अर्को लहर आउने चेतावनी दिइसकेका छन् । करिब २० प्रतिशत जनसंख्याले पूर्ण खोप लगाइसकेका छन् । टोकियोमा आपतकालले मुख्यतः अल्कोहल बिक्री र रेस्टुराँको खुला हुने समयमा सीमितता ल्याउने छ । टोकियोमा बुधबार १,१४९ संक्रमित पुष्टि भएको छ, जुन २२ जनवरी यताकै सबैभन्दा बढी संख्या हो । जापानीहरूले टोकियो २०२० प्रति लगातार आशंका गरिरहेका छन् । महामारीको कारण एक वर्ष ढिला गरी हुन लागेको यो ओलम्पिक अन्ततः जुलाई २३ मा सुरु हुँदै छ ।अमेरिकाको ठूलो टिमलस एन्जल्स– अमेरिकाले टोकियो ओलम्पिकमा इतिहासकै दोस्रो ठूलो टिम पठाउने भएको छ । गृष्मकालीन खेलकुदमा लगातार तेस्रोपल्ट महिला खेलाडीको संख्या आधाभन्दा धेरै हुने अमेरिकी ओलम्पिक तथा पारा ओलम्पिक कमिटीले मंगलबार जनाएको छ । कोभिड–१९ महामारीको कारण एक वर्ष सारिएपछि जुलाई २३ मा टोकियोमा सुरु हुने ओलम्पिकमा कमिटीका अनुसार ६१३ खेलाडी सहभागी हुनेछन् । सन् १९९६ मा अमेरिकी ओलम्पिक टिम ६४८ सदस्यीय थियो, जुन ओलम्पिक घरेलु भूमिमा आयोजना गरिएको थियो । यसपालि महिला खेलाडीको संख्या ३२९ रहेको छ । तेस्रोपल्ट गृष्मकालीन ओलम्पिकमा अमेरिकाको पुरुषभन्दा बढी महिला खेलाडी सहभागी हुन लागेको हो ।ओलम्पिक खेल्ने अमेरिकी पौडी टोलीका खेलाडी बुधबार जापानको नारिता अन्तर्राष्ट्रिय विमानस्थलमा । तस्बिर : एएफपी‘टिम अमेरिका तयार छ । हाम्रो टिममा ६१३ उत्कृष्ट खेलाडी समावेश छन् । यो अहिलेसम्मकै एक ठूलो टिम हो । यसमा सबै खेलाडी छनोट भएर आएका हुन्,’ अमेरिकी ओलम्पिक कमिटीका प्रमुख कार्यकारी साराह हिर्सल्यान्डले भने, ‘यो विशेष समयमा यी खेलाडीहरूले लगनशीलता, समर्पण र एकाग्रताले हामी सबैलाई प्रेरणा दिएको छ । यो आकर्षक समयमा हामी उनीहरूलाई खेलकुद करिअरकै सपना पूरा गर्ने सबैभन्दा ठूलो तहको प्रतियोगितामा समर्थन गर्दछौं ।’अमेरिकी टिमका १९३ खेलाडी फेरि ओलम्पिकमा फर्किएका हुन् । इक्वेस्ट्रियन फिलिप डटन सातपल्टका ओलम्पियन हुन् । अरू आठ खेलाडी पाँचपल्ट ओलम्पिकमा सहभागी भइसकेका छन् । पन्ध्र खेलाडी चौथोपल्ट ओलम्पिकमा प्रतिस्पर्धा गर्दैछन् । तेस्रोपल्ट ओलम्पिकमा आएका ३९ खेलाडी छन् । नौ पदक जितेका ट्र्याक एन्ड फिल्ड स्टार एलिसन फेलिक्स, पौडीमा आठ पदक जितेका एलिसन स्मित, पौडीमै ६ पदक हात पारेकी केटी लेडेस्की र जिम्न्यास्ट सिमोन बाइल्स (५ पदक जितेकी) पनि छन् ।खेलाडी आफैंले पदक लगाउनेटोकियो (एपी)– कोरोना भाइरसको संक्रमणबाट बच्न टोकियो ओलम्पिकमा खेलाडीहरू आफैंले पदक लगाउनुपर्ने भएको छ ।परम्परागत पदक समारोहलाई अन्तर्राष्ट्रिय ओलम्पिक कमिटी (आईओसी) ले यसपालि हुने ३३९ स्पर्धामा परिवर्तन गरेको हो । अध्यक्ष थोमस बाचले यसको घोषणा गरेका हुन् । ‘कुनै अतिथिबाट पदक घाँटीमा पहिर्‍याएर प्रदान गरिने छैन,’ बाचले भने, ‘खेलाडीलाई प्रदान गरिने पदक उनीहरू आफैले लगाउनुपर्नेछ । त्यो पदक खेलाडीसम्म पुर्‍याउने व्यक्तिले पनि डिस्इन्फेक्टेड ग्लोभ्स लगाउनेछन्, जसले खेलाडीसम्म पुग्नुअघि पदक कसैले नछुने निश्चित हुनेछ ।’ओलम्पिकको व्यवस्था फरक हो । युरोपको फुटबलमा यूईएफएका अध्यक्ष एलेक्जान्डर सेफरिनले हालैमात्र व्यक्तिगत रूपमै खेलाडीसँग अँगालो हालेका थिए । आइतबार लन्डनमा सेफरिनले इटालीका उत्कृष्ट गोलकिपर जियानलुइजी डोनारुमासँग हात मिलाउँदै युरो २०२० को पदक र ट्रफी प्रदान गरेका थिए । पेनाल्टी सुटआउटमा डोनारुमाको बचाउका कारण इटालीले फाइनलमा इंग्ल्यान्डलाई हराएर उपाधि जितेको थियो । आईओसी अध्यक्ष बाचले टोकियोमा समारोहमा हात मिलाउन र अँगालो हाल्न नपाउने पनि बताए ।चार सयभन्दा बढी चिनियाँबेइजिङ– चीनले ४३१ खेलाडीसहित ७७७ सदस्यीय ओलम्पिक टिम टोकियो पठाउने भएको छ । चीनले चीनबाहिर भएको ओलम्पिकमा हालसम्मकै सबैभन्दा ठूलो टिम पठाउन लागेको सिन्ह्वा समाचार एजेन्सीले बुधबार जनाएको छ ।चिनियाँ टिममा २९८ महिला खेलाडी हुनेछन्, जुन पुरुष (१३३) भन्दा दोब्बर हो । यसमा महिला डाइभिङकी १४ वर्षीया क्वान होङछ्वानदेखि पुरुष इक्वेस्ट्रियनका ५२ वर्षीय ली झेनक्वीङसम्म छन् । ‘चीनले विदेशमा पठाएको यो नै सबैभन्दा ठूला ओलम्पिक टिम हो,’ चीनको राज्य खेलकुद प्रशासनका उपनिर्देशक गाओ झिदङले भनेका छन् । बेइजिङ ओलम्पिक २००८ मा चीनको सबैभन्दा ठूलो टिम सहभागी भएको थियो, जसमा ६३९ खेलाडीसहित १०९९ सहभागी थिए । चीनले टेबलटेनिस, ब्याडमिन्टन, जिम्न्यास्टिक, भारोत्तोलन, सुटिङ र डाइभिङमा स्वर्णपदक जित्ने अपेक्षा गरिएको सिन्ह्वाले जनाएको छ ।